b'\n_START_ARTICLE_\nIngemar Johansson\n_START_SECTION_\nNuoruus\n_START_PARAGRAPH_\nN\xc3\xa4hty\xc3\xa4\xc3\xa4n 12-vuotiaana el\xc3\xa4m\xc3\xa4ns\xc3\xa4 ensimm\xc3\xa4isen nyrkkeilyottelun G\xc3\xb6teborgin messuhallissa Johansson innostui lajista ja liittyi seuraavana vuonna Redbergslidin nyrkkeilyseuraan. H\xc3\xa4n oli jo tuolloin ik\xc3\xa4isi\xc3\xa4\xc3\xa4n isompi ja painoi 64 kiloa. 16-vuotiaana h\xc3\xa4n oli jo raskaansarjan miehiss\xc3\xa4. Johansson harjoitteli ahkerasti, ja h\xc3\xa4nen nuoresta i\xc3\xa4st\xc3\xa4\xc3\xa4n huolimatta moni l\xc3\xa4sn\xc3\xa4olija totesi nuorukaisen kyvyt. 1946 h\xc3\xa4net valittiin Ruotsin nyrkkeilyliiton harjoitusleirille Vallsj\xc3\xb6badeniin, vaikka h\xc3\xa4n ei ollut siihen menness\xc3\xa4 otellut viel\xc3\xa4 kertaakaan. Johansson oli harjoituslenkeill\xc3\xa4 leirin nuorin, raskain ja nopein._NEWLINE_Kev\xc3\xa4\xc3\xa4ll\xc3\xa4 1947 suomalainen raskaansarjan legenda Gunnar B\xc3\xa4rlund teki ammattilaisuran j\xc3\xa4\xc3\xa4hyv\xc3\xa4iskiertueen Pohjoismaihin, ja G\xc3\xb6teborg oli yksi kohdekaupungeista. Valmistautuessaan tulevaan otteluunsa belgialaista Piet Wildea vastaan Gee-Bee sparrasi Redbergslidiss\xc3\xa4 Johanssonin kanssa. Nuori mies napautteli helposti iskuja vanhan mestarin suojauksen l\xc3\xa4pi ja sai t\xc3\xa4m\xc3\xa4n hermostumaan. Ruotsalainen ammattinyrkkeilyvalmentaja Edwin Ahlqvist seurasi kiinnostuneena nuorukaisen otteita keh\xc3\xa4ss\xc3\xa4 ja kutsui t\xc3\xa4m\xc3\xa4n harjoittelemaan Hind\xc3\xa5siin ammattimiesten kanssa. Samana kes\xc3\xa4n\xc3\xa4 Ingemar lopetti koulunk\xc3\xa4ynnin, meni hetkeksi kivimieheksi katut\xc3\xb6ihin, sen j\xc3\xa4lkeen satamaan ja p\xc3\xa4\xc3\xa4tyi sittemmin t\xc3\xb6ihin Ahlqvistin liikkeeseen.\n_START_SECTION_\nEnsimm\xc3\xa4iset ottelut\n_START_PARAGRAPH_\nJo 82-kiloisen Ingemarin nyrkkeilyura alkoi helmikuussa 1948 G\xc3\xb6teborgin mestaruuskilpailuilla. Johanssonin nyrkki puhui, ja ensimm\xc3\xa4inen ottelu oli jo ensimm\xc3\xa4isess\xc3\xa4 er\xc3\xa4ss\xc3\xa4 ohi. Seuraavasta vastustajasta tuli pistevoitto ja finaalissa tekninen tyrm\xc3\xa4ysvoitto Hans Fredrikssonista. Paikalliset lehdet kirjoittelivat jo innostuneena raskaansarjan nousevasta t\xc3\xa4hdest\xc3\xa4 \xe2\x80\x93 15-vuotiaasta pojasta, jolla vasta kolme ottelua takana! Jo n\xc3\xa4m\xc3\xa4 varhaiset ottelut viitoittivat tulevaa ottelutyyli\xc3\xa4 eli ahkeraa vasemman k\xc3\xa4ytt\xc3\xb6\xc3\xa4 ja harvakseltaan mutta silloin sit\xc3\xa4kin tehokkaammin seurauksin esiin tulevaa oikeaa._NEWLINE_Kaupunkimestaruuden j\xc3\xa4lkeen ahkera harjoittelu jatkui seuraavan syksyn koitoksia varten. Syksyll\xc3\xa4 tuli ensimm\xc3\xa4inen pistetappio Carl Nilssonille Malm\xc3\xb6ssa. Parin seuraavan voitokkaan ottelun j\xc3\xa4lkeen oli jouluna vuorossa Ruotsin juniorimestaruuskilpailut Tukholmassa. Kisat kuitenkin p\xc3\xa4\xc3\xa4ttyiv\xc3\xa4t Johanssonin osalta jo ensimm\xc3\xa4iseen otteluun, jossa kisojen tuleva mestari Erik Dragstein voitti h\xc3\xa4net pistein. Alkuvuoden pari ottelua Johansson voitti helposti, ja sen j\xc3\xa4lkeen alkoi kova kes\xc3\xa4harjoittelu._NEWLINE_Syyskaudella 1949 Johansson otteli ahkerammin kuin edellisin\xc3\xa4 vuosina ja h\xc3\xa4visi vain yhden kiistanalaisen pistetappion vieraspaikkakuntalaisen kotikeh\xc3\xa4ss\xc3\xa4. Tammikuussa 1950 oli Tukholmassa vuorossa j\xc3\xa4lleen Ruotsin juniorimestaruuskilpailut, joissa mestaruus irtosi ylivoimaisesti molempien vastustajien, Folke Sj\xc3\xb6bergin ja Lars Vargin, tultua lasketuksi ulos ennen t\xc3\xa4ytt\xc3\xa4 aikaa ja lehdist\xc3\xb6n kirjoitellessa ylistyssanoja nyrkkisankarin edesottamuksista.\n_START_SECTION_\nRuotsin mestari\n_START_PARAGRAPH_\nParin seuraavan kuukauden ajan Johansson otteli sarjan hyvi\xc3\xa4 otteluita tyrm\xc3\xa4ten muun muassa Norjan Knud Hwidstenin sek\xc3\xa4 tanskalaiset Willy Hansenin ja Ludwig Larsenin ennen t\xc3\xa4ytt\xc3\xa4 aikaa. Helmikuun lopulla 1950 olivat sitten vuorossa ensimm\xc3\xa4iset aikuisten ruotsinmestaruuskilpailut Tukholmassa. Nyt 87-kiloinen Ingemar otteli varovaiset ottelut Arne Holmia ja Bengt Modighia vastaan, voitti molemmat ottelut pistein ja tuli n\xc3\xa4in Ruotsin raskaansarjan mestariksi. Lehdist\xc3\xb6 ei pit\xc3\xa4nyt n\xc3\xa4kem\xc3\xa4st\xc3\xa4\xc3\xa4n ja haukkui tuoreen mestarin vaisuksi, araksi ja taitamattomaksi._NEWLINE_Syksyll\xc3\xa4 1950 j\xc3\xa4rjestettiin Johanssonin ja Bengt Modighin v\xc3\xa4lill\xc3\xa4 Italia-maaottelun edustuspaikan karsinta, jonka Modigh voitti pistein mutta j\xc3\xa4tti kuitenkin edustusteht\xc3\xa4v\xc3\xa4n v\xc3\xa4liin, joten Ingemar l\xc3\xa4hti matkalle. Vastustajana oli kova italialainen Aldo Pellegrini. 23. lokakuuta Milanossa k\xc3\xa4ydyss\xc3\xa4 ottelussa Johansson ei ollut parhaimmassa ter\xc3\xa4ss\xc3\xa4 k\xc3\xa4rsitty\xc3\xa4\xc3\xa4n matkapahoinvoinnista mutta k\xc3\xa4ytti vastustajaa lattiassa toisessa er\xc3\xa4ss\xc3\xa4 ja voitti ottelun pistein. Kolme p\xc3\xa4iv\xc3\xa4\xc3\xa4 my\xc3\xb6hemmin Roomassa k\xc3\xa4ydyss\xc3\xa4 uusintaottelussa, jossa Pellegrini k\xc3\xa4vi kolmannessa er\xc3\xa4ss\xc3\xa4 j\xc3\xa4lleen lattiassa, Pellgrini h\xc3\xa4visi Johanssonille pistein. Voittaja sai palkinnoksi leiv\xc3\xa4n ja konjakkipullon. Vuoden lopussa oli vierailu Saksassa, josta tuliaisina niukka pistetappio Uwe Janssenille ja pistevoitto Horst Heroldista._NEWLINE_Tammikuussa 1951 k\xc3\xa4ytiin Helsingin Messuhallissa 7000-p\xc3\xa4isen yleis\xc3\xb6n edess\xc3\xa4 Johanssonin ja Ilkka Kosken v\xc3\xa4lill\xc3\xa4 huima ottelu, jossa Johansson k\xc3\xa4vi toisessa er\xc3\xa4ss\xc3\xa4 uransa ensimm\xc3\xa4ist\xc3\xa4 kertaa lattiassa lukua ottamassa. Johansson kuitenkin voitti tiukan ottelun pistein. Suomalainen lehdist\xc3\xb6 antoi suitsutusta ruotsalaiselle nyrkkeilij\xc3\xa4lle. Viikkoa my\xc3\xb6hemmin Neuvostoliiton joukkue vieraili G\xc3\xb6teborgissa, ja Algirdas \xc5\xa0ocikas voitti Johanssonin selv\xc3\xa4sti pistein. Viikkoa my\xc3\xb6hemmin tuli hyvitys Uwe Janssenille Saksassa k\xc3\xa4rsitylle tappiolle; t\xc3\xa4m\xc3\xa4 h\xc3\xa4visi ensin G\xc3\xb6teborgissa pistein ja paria p\xc3\xa4iv\xc3\xa4\xc3\xa4 my\xc3\xb6hemmin teknisell\xc3\xa4 tyrm\xc3\xa4yksell\xc3\xa4 Kinnassa. Maaliskuussa vuorossa olivat j\xc3\xa4lleen Ruotsin-mestaruuskilpailut, jotka Ingemar voitti pistetuomioilla ja sai j\xc3\xa4lleen kerran kuulla kotimaansa urheilutoimittajien valituksia.\n_START_SECTION_\nMaine vaikeuksissa\n_START_PARAGRAPH_\nIngemar Johansson valittiin Euroopan joukkueeseen Yhdysvallat\xe2\x80\x93Eurooppa-nyrkkeilymaaotteluun, ja matkalle Chicagoon l\xc3\xa4hdettiin Lontoon kautta, miss\xc3\xa4 Euroopan joukkue kokoontui. Maaliskuun 29. p\xc3\xa4iv\xc3\xa4n\xc3\xa4 Chicago Stadiumin 16 000-p\xc3\xa4isen yleis\xc3\xb6n eteen astui Johanssonin vastustajaksi Yhdysvaltojen Golden Gloves -mestari Ernst Fann. Tasaisen ottelun kolmannessa er\xc3\xa4ss\xc3\xa4 Johanssonin oikea puhui ja Fann laskettiin ulos. Chicagon Daily Tribune kirjoitti seuraavan p\xc3\xa4iv\xc3\xa4n lehdess\xc3\xa4 ylist\xc3\xa4v\xc3\xa4t arviot Pohjolan viikingist\xc3\xa4. Johansson loukkasi ottelussa k\xc3\xa4tens\xc3\xa4 ja ilmoitti joukkueen johdolle, ett\xc3\xa4 ei voi otella. Seurasi v\xc3\xa4ittely ja uhkailuja johdon taholta. Kaikesta huolimatta ottelu Washingtonissa Norvel Leet\xc3\xa4 vastaan j\xc3\xa4i toteutumatta. Ruotsissa lehdist\xc3\xb6 ryhtyi raakaan arvosteluun ja ennusti Johanssonin urheilu-uran jo olevan ohi. Kotona Ruotsissa l\xc3\xa4\xc3\xa4k\xc3\xa4ri totesikin k\xc3\xa4den murtuneen, ja se kipsattiin._NEWLINE_Syksyll\xc3\xa4 1951 Yhdysvaltojen nyrkkeilyjoukkue saapui vierailulle G\xc3\xb6teborgiin. Ullevin stadionilla oli amat\xc3\xb6\xc3\xb6rinyrkkeily\xc3\xa4 seuraamassa kaikkien aikojen yleis\xc3\xb6m\xc3\xa4\xc3\xa4r\xc3\xa4, yli 11 000 katsojaa. Johansson sai nyt vastaansa Norvel Leen, joka voitti tasaisen ottelun pistein. Lokakuun lopussa Johansson kohtasi G\xc3\xb6teborgissa j\xc3\xa4lleen kerran Italian Aldo Pellegrinin ja voitti ottelun pistein mutta mursi samalla peukalonsa. J\xc3\xa4lleen kipsi k\xc3\xa4teen.\n_START_SECTION_\nOlympialaisiin\n_START_PARAGRAPH_\nHelmi-maaliskuun vaihteessa 1952 tuli Ruotsin mestaruus helposti, vaikka takana ei ollut lainkaan harjoittelua (painoa Johanssonilla 93 kiloa). Kaikki kolme vastustajaa l\xc3\xa4htiv\xc3\xa4t ulos keh\xc3\xa4st\xc3\xa4 ennen t\xc3\xa4ytt\xc3\xa4 aikaa. Olympiapaikan varmistuttua Johanssonin kev\xc3\xa4t kului muutamia kansainv\xc3\xa4lisi\xc3\xa4 otteluja k\xc3\xa4yden. Erikoista Ruotsi\xe2\x80\x93Ranska-nyrkkeilymaaottelussa maaliskuussa Tukholmassa oli, kun Johanssonin vastustaja Lucien Touzard astui keh\xc3\xa4\xc3\xa4n ja luovutti ottelun jo muutama sekunti gongin soitua, ennen kuin ainuttakaan iskua oli vaihdettu. Yleis\xc3\xb6 vihelsi ja heitti tavaroita keh\xc3\xa4\xc3\xa4n._NEWLINE_Helsingin olympialaiset hein\xc3\xa4kuussa alkoivat Johanssonilta rauhallisissa merkeiss\xc3\xa4; arpa suosi ensimm\xc3\xa4isell\xc3\xa4 kierroksella ja m\xc3\xa4\xc3\xa4r\xc3\xa4si h\xc3\xa4net lepovuoroon, kun vastustajaksi tullut Uruguayn Luiz Sosa ei ilmestynyt keh\xc3\xa4\xc3\xa4n. Seuraavassa ottelussa oli puolestaan erotuomari kateissa, ja h\xc3\xa4nt\xc3\xa4 saatiin odotella keh\xc3\xa4ss\xc3\xa4 viisi minuuttia. Vastustaja oli t\xc5\xa1ekki Horymir Netuka, joka k\xc3\xa4vi ottelun aikana kahdesti lukua ottamassa. Tuloksena oli Johanssonille selv\xc3\xa4 pistevoitto. Seuraava vastustaja oli Jugoslavian Tomo Krizmanic, jolle Johansson oli h\xc3\xa4vinnyt kev\xc3\xa4\xc3\xa4ll\xc3\xa4 kotimaassa niukasti pisteill\xc3\xa4. T\xc3\xa4ll\xc3\xa4 kertaa Johansson oli niukasti parempi ja oli n\xc3\xa4in selvinnyt jo mitalisijoille. V\xc3\xa4lier\xc3\xa4vastustajaksi tuli Suomen Ilkka Koski, jonka kanssa k\xc3\xa4yty vaatimaton ottelu lopulta tuomittiin Johanssonille 2\xe2\x80\x931 voitoksi._NEWLINE_Finaalissa vastassa oli Yhdysvaltojen Ed Sanders, joka Johanssonin tapaan oli puolustusnyrkkeilij\xc3\xa4. Finaalista muodostuikin kahden toisiaan tarkkailevan nyrkkeilij\xc3\xa4n pitk\xc3\xa4stytt\xc3\xa4v\xc3\xa4 n\xc3\xa4yt\xc3\xb6s, kun Sanders kulki keh\xc3\xa4ss\xc3\xa4 Johanssonia kohti yritt\xc3\xa4m\xc3\xa4tt\xc3\xa4 kuitenkaan ly\xc3\xb6d\xc3\xa4 ja Johansson per\xc3\xa4\xc3\xa4ntyi alta pois. Ensimm\xc3\xa4isen er\xc3\xa4n lopulla keh\xc3\xa4tuomari Roger Vaisberg antoi molemmille varoituksen passiivisesta nyrkkeilyst\xc3\xa4. Toinen er\xc3\xa4 jatkui samaan tapaan, ja tuomari antoi toisen varoituksen Johanssonille. Er\xc3\xa4tauolla tuomari meni neuvottelemaan kilpailun johdon kanssa ja nosti hetken kuluttua Sandersin k\xc3\xa4den yl\xc3\xb6s julistaen t\xc3\xa4m\xc3\xa4n voittajaksi. Skandaali oli valmis. Yleis\xc3\xb6 vihelsi, ja Johansson poistui keh\xc3\xa4st\xc3\xa4 poliisisaattueen suojissa. Pukuhuoneessa Ruotsin joukkueenjohtaja Sven Thoren kielsi Johanssonia poistumasta majapaikastaan ennen kotimatkaa ja ilmoitti, ett\xc3\xa4 Johanssonia on kielletty tulemasta joukkueen juhlaillallisille._NEWLINE_Palkintojenjakotilaisuudessa hopeamitalikoroke pysyi tyhj\xc3\xa4n\xc3\xa4, eik\xc3\xa4 Ruotsin lippua nostettu salkoon. Mitali annettiin Ingemarille vasta vuonna 1982 Olympiakomitean j\xc3\xa4rjest\xc3\xa4m\xc3\xa4ss\xc3\xa4 tilaisuudessa. Lehdist\xc3\xb6 niin kotimaassa kuin Suomessakin repi Johanssonin kappaleiksi syytt\xc3\xa4en t\xc3\xa4t\xc3\xa4 pelkuriksi ja maanpetturiksi. Jopa h\xc3\xa4nen nimens\xc3\xa4kin v\xc3\xa4\xc3\xa4nnettiin muotoon "Springemar" (ruots. springa \xe2\x80\x99juosta\xe2\x80\x99).\n_START_SECTION_\nAmmattilaiseksi\n_START_PARAGRAPH_\nOlympiakisojen j\xc3\xa4lkeen Ingemar solmi ammattilaissopimuksen Edwin Ahlqvistin kanssa. Syksyn aikana Johansson kiersi n\xc3\xa4yt\xc3\xb6sotteluita Norrlannissa Olle Tandbergin kanssa ja sirkuskiertueita Gunnar Nilssonin kanssa. Ensimm\xc3\xa4inen ammattilaisottelu oli jouluna 1952 G\xc3\xb6teborgin messuhallissa Ranskan Robert Massonia vastaan, joka oli tuolloin Ranskan nelj\xc3\xa4nneksi paras raskassarjalainen. Masson k\xc3\xa4vi lattiassa ensimm\xc3\xa4isess\xc3\xa4 ja nelj\xc3\xa4nness\xc3\xa4 er\xc3\xa4ss\xc3\xa4, mink\xc3\xa4 j\xc3\xa4lkeen h\xc3\xa4n luovutti._NEWLINE_Uransa nelj\xc3\xa4nness\xc3\xa4 ammattilaisottelussa maaliskuussa 1953 Ingemar loukkasi k\xc3\xa4tens\xc3\xa4 Tanskan Erik Jensenin leukaan mutta voitti ottelun kuitenkin pistein. Seurauksena oli yhdeks\xc3\xa4n kuukauden ottelutauko. Joulukuussa G\xc3\xb6teborgissa saatu helppo tyrm\xc3\xa4ysvoitto Ranskan Raymond Degl Innocentist\xc3\xa4 p\xc3\xa4\xc3\xa4tti uran l\xc3\xa4hes vuodeksi. Edess\xc3\xa4 oli asepalvelus Karlskronan laivastoasemalla. Autorit\xc3\xa4\xc3\xa4rinen sotilasmaailma ei Johanssonia miellytt\xc3\xa4nyt, ja seurauksena oli kahnauksia ja arestia._NEWLINE_Marraskuussa 1954 ammattilaisura jatkui ottelulla Saksan Werner Wiegandia vastaan, joka kannettiin keh\xc3\xa4st\xc3\xa4 viidenness\xc3\xa4 er\xc3\xa4ss\xc3\xa4. Helmikuussa 1955 oli vuorossa ensimm\xc3\xa4inen todellinen huippuvastustaja, It\xc3\xa4vallan Kurt Schiegel, joka edellisen\xc3\xa4 syksyn\xc3\xa4 yritti huonolla menestyksell\xc3\xa4 voittaa Euroopan-mestaruustitteli\xc3\xa4 Saksan Heinz Neuhausilta. Onni ei suosinut h\xc3\xa4nt\xc3\xa4 nytk\xc3\xa4\xc3\xa4n, vaan Johansson nukutti h\xc3\xa4net viidenness\xc3\xa4 er\xc3\xa4ss\xc3\xa4._NEWLINE_Kes\xc3\xa4ll\xc3\xa4 vuorossa olivat kovat saksalaiset G\xc3\xbcnther N\xc3\xbcrnberg ja entinen Euroopan-mestari Hein ten Hoff, ja molemmat tulivat tyrm\xc3\xa4tyiksi. Helmikuussa 1956 vastassa oli kivenkova jamaikalainen Joe Bygraves, jonka kanssa k\xc3\xa4yty ottelu p\xc3\xa4\xc3\xa4ttyi Johanssonin pistevoittoon. Bygravesista tuli Brittil\xc3\xa4isen Kansainyhteis\xc3\xb6n raskaansarjan mestari muutamaa kuukautta my\xc3\xb6hemmin h\xc3\xa4nen ly\xc3\xb6ty\xc3\xa4\xc3\xa4n Englannin Henry Cooperin.\n_START_SECTION_\nEuroopanmestari\n_START_PARAGRAPH_\nJohanssonin voitettua huhtikuussa 1956 Saksan Hans Friedrichin h\xc3\xa4n ja Edwin Ahlqvist tekiv\xc3\xa4t sopimuksen ottelusta EBU:n raskaansarjan Euroopan-mestaruudesta Italian Franco Cavicchia vastaan 30. syyskuuta Bolognassa Italiassa. Ottelun alkupuoli meni Cavicchin tehdess\xc3\xa4 ylti\xc3\xb6p\xc3\xa4isi\xc3\xa4 rynt\xc3\xa4yksi\xc3\xa4 ja Johanssonin v\xc3\xa4istelless\xc3\xa4 tilaisuuttaan odotellen. Hiljalleen Cavicchin tehot hiipuivat, ja 13. er\xc3\xa4ss\xc3\xa4 Johanssonin oikea pudotti Cavicchin lattiaan. Ruotsi oli saanut uuden raskaansarjan Euroopan-mestarin Olle Tandbergin seuraajaksi. Italian sanomalehdist\xc3\xb6 my\xc3\xb6nsi rehdisti Johanssonin olleen keh\xc3\xa4ss\xc3\xa4 parempi._NEWLINE_Ensimm\xc3\xa4inen tittelin puolustus tapahtui toukokuussa 1957 Tukholmassa Englannin Henry Cooperia vastaan, joka oli yksi kovimpia raskassarjalaisia Britteinsaarilla. Ottelu p\xc3\xa4\xc3\xa4ttyi viidenness\xc3\xa4 er\xc3\xa4ss\xc3\xa4 Ingemarin oikean j\xc3\xa4lleen heilahdettua kohtalokkain seurauksin. Seuraava EM-ottelu oli vuorossa helmikuussa 1958 Kansainyhteis\xc3\xb6n mestaria Joe Erskinea vastaan, ja se p\xc3\xa4\xc3\xa4ttyi Erskinen luovutukseen ottelun 13. er\xc3\xa4ss\xc3\xa4._NEWLINE_Saavutettuaan Euroopassa kaiken, mit\xc3\xa4 saatavilla oli, Johansson ja Ahlqvist siirsiv\xc3\xa4t katseensa kohti Amerikkaa ja MM-titteli\xc3\xa4. Syksyksi 1958 j\xc3\xa4rjestyi otteluvastustajaksi kovin mahdollinen tarjokas: maailmanmestari Floyd Pattersonin ykk\xc3\xb6shaastaja Eddie Machen. Machenin saapuessaan syyskuussa 1958 G\xc3\xb6teborgiin h\xc3\xa4nell\xc3\xa4 oli ottelutilill\xc3\xa4\xc3\xa4n 24 voittoa, muun muassa Johnny Summerlinista, Joey Maximista, Bob Bakerista ja Tommy Hurricane Jacksonista ja yksi ratkaisematon Zora Folleyta vastaan. Machen odotti tekev\xc3\xa4ns\xc3\xa4 pienen l\xc3\xa4mmittelyn ennen tulevaa MM-ottelua Pattersonia vastaan, mutta toisin k\xc3\xa4vi; ottelu oli Johanssonin varsin yksipuolinen n\xc3\xa4yt\xc3\xb6s ja oli ohi ensimm\xc3\xa4isess\xc3\xa4 er\xc3\xa4ss\xc3\xa4. Machen hukkasi el\xc3\xa4m\xc3\xa4ns\xc3\xa4 tilaisuuden MM-keh\xc3\xa4\xc3\xa4n.\n_START_SECTION_\nMaailmanmestaruus\n_START_PARAGRAPH_\nAhlqvist aloitti heti neuvottelut Pattersonin managerin Cus D\'Amaton kanssa sopimuksesta MM-otteluun, ja ottelu sovittiin pidett\xc3\xa4v\xc3\xa4ksi 26. kes\xc3\xa4kuuta 1959 New Yorkin Yankee Stadium\'illa, h\xc3\xa4m\xc3\xa4r\xc3\xa4mies Bill Rosensohnin toimiessa tapahtuman promoottorina._NEWLINE_Johansson saapui New Yorkiin alkukes\xc3\xa4st\xc3\xa4 koko perheen voimin; \xc3\xa4iti, is\xc3\xa4, tytt\xc3\xb6yst\xc3\xa4v\xc3\xa4 Birgit sek\xc3\xa4 veli ja sisko puolisoineen. Harjoitusleiri pystytettiin Grossingerin lomakeskukseen Catskillvuorille New Yorkin osavaltioon. Amerikkalaistoimittajilla riitti ihmetelt\xc3\xa4v\xc3\xa4\xc3\xa4: ruotsalainen vietti harjoitusten lomassa rentoa el\xc3\xa4m\xc3\xa4\xc3\xa4 k\xc3\xa4yden v\xc3\xa4lill\xc3\xa4 Birgitin kanssa tanssilattialla, uiden ja golfia pelaten. Rocky Marciano oli pit\xc3\xa4nyt omaa harjoitusleiri\xc3\xa4 samassa paikassa muutamia vuosia aiemmin ja el\xc3\xa4nyt kuin munkki \xe2\x80\x93 omistautuen t\xc3\xa4ydellisesti vain nyrkkeilylle. Mestari Floyd Patterson valmistautui otteluun huomattavasti perinteisemmin menetelmin: maksanut yleis\xc3\xb6 seurasi h\xc3\xa4nen hikoiluaan harjoitussalilla s\xc3\xa4kki\xc3\xa4 hakaten ja narua hyppien._NEWLINE_Patterson, jonka ottelusaldo tuohon iltaan saakka oli 35 voittoa ja yksi h\xc3\xa4vi\xc3\xb6, oli illan vedonly\xc3\xb6ntisuosikki suhteella 5:1, eik\xc3\xa4 kukaan, ehk\xc3\xa4 ruotsalaisia lukuun ottamatta, uskonut Johanssonin olevan sen ihmeellisempi vastustaja kuin Pattersonin edellisetk\xc3\xa4\xc3\xa4n MM-haastajat, jotka kaikki oli laskettu ulos ennen t\xc3\xa4ytt\xc3\xa4 aikaa. Otteluiltana j\xc3\xa4nnittyneet ruotsalaiset kuuntelivat kodeissaan Radio Luxembourgin suoraa l\xc3\xa4hetyst\xc3\xa4 \xc3\xb6iselt\xc3\xa4 Yankee Stadiumilta. Ottelun alku sujui molemmilta rauhallisesti toisiaan tarkkaillen. Johanssonin kuuluisaa oikeaa ei n\xc3\xa4hty muutaman ensimm\xc3\xa4isen er\xc3\xa4n aikana lainkaan. Kolmannen er\xc3\xa4n toisella minuutilla alkoi tapahtua: Johansson pudotti Pattersonin lattiaan luvunlaskuun. Patterson nousi yl\xc3\xb6s ja alkoi k\xc3\xa4vell\xc3\xa4 mit\xc3\xa4\xc3\xa4n tajuamatta kohti puolueetonta nurkkausta k\xc3\xa4det alhaalla. Per\xc3\xa4ss\xc3\xa4 tuli Johansson, joka l\xc3\xb6i miehen j\xc3\xa4lleen luvunlaskuun. T\xc3\xa4ss\xc3\xa4 vaiheessa ottelu olisi jo pit\xc3\xa4nyt lopettaa, mutta erotuomari Ruby Goldstein antoi ottelun jatkua; Johansson l\xc3\xb6i Pattersonin kaikkiaan seitsem\xc3\xa4sti lattiaan, kunnes ajassa 2.01 kolmatta er\xc3\xa4\xc3\xa4 tuomari lopetti ottelun. Ruotsalaisesta tuli uusi raskaansarjan maailmanmestari ja juhlittu kansallissankari._NEWLINE_Mestaruus toi tullessaan paljon erilaisia muita palkintoja ja tunnustuksia, muun muassa Hickok Beltin vuoden parhaasta ammattiurheilijan saavutuksesta, Associated Pressin vuoden miesurheilijan ja Sports Illustratedin vuoden urheilijan palkinnot.\n_START_SECTION_\nUusintaottelut\n_START_PARAGRAPH_\nPattersonilla oli jo ensimm\xc3\xa4isen ottelun sopimukseen sis\xc3\xa4llytetty pyk\xc3\xa4l\xc3\xa4 uusintaottelusta, mik\xc3\xa4li h\xc3\xa4n h\xc3\xa4vi\xc3\xa4\xc3\xa4 ensimm\xc3\xa4isen koitoksen. Oli siis selv\xc3\xa4\xc3\xa4 jo ensimm\xc3\xa4isen ottelun j\xc3\xa4lkeen, ett\xc3\xa4 kaksikko kohtaa toisensa seuraavana vuonna. New Yorkin piirisyytt\xc3\xa4j\xc3\xa4n todettua nyrkkeilypiireiss\xc3\xa4 olevan ep\xc3\xa4selvyyksi\xc3\xa4 ja h\xc3\xa4m\xc3\xa4ri\xc3\xa4 kytkent\xc3\xb6j\xc3\xa4 ja kun Cus D\'Amaton joutui syytteeseen rikollisista puuhista ja menetti toimilupansa New Yorkin osavaltion alueella, uusintaottelu joutui tuuliajolle. Saatua tarpeekseen Johansson uhkasi rikkoa sopimuksen ja otella Henry Cooperia vastaan toukokuussa 1960, ellei ratkaisua tule. Ottelu saatiin lopulta kuitenkin sovituksi New Yorkin Polo Groundsille 20. kes\xc3\xa4kuuta 1960._NEWLINE_Tuona iltana keh\xc3\xa4\xc3\xa4n astui kaksi varsin eri tavalla valmistautunutta miest\xc3\xa4: Floyd Patterson, joka oli t\xc3\xa4ysin omistautunut nyrkkeilylle harjoiteltuaan 10 tuntia p\xc3\xa4iv\xc3\xa4ss\xc3\xa4 kuukausien ajan p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4\xc3\xa4n palata takaisin maailmanmestariksi ja vastassaan Ingemar Johansson, jonka mennyt vuosi oli kulunut erilaisissa edustusteht\xc3\xa4viss\xc3\xa4 ja Hollywood-elokuvaa "All the Young Men" kuvatessa._NEWLINE_Patterson otti ottelun haltuunsa jo alusta alkaen tehden hurjia hy\xc3\xb6kk\xc3\xa4yksi\xc3\xa4 ja voimaiskuja jaellen. H\xc3\xa4n haki tyrm\xc3\xa4yst\xc3\xa4 selv\xc3\xa4sti alusta alkaen. Johansson tyytyi l\xc3\xa4hinn\xc3\xa4 ottamaan rauhallisesti ly\xc3\xb6den muutaman vastaiskun. Toisessa er\xc3\xa4ss\xc3\xa4 Johansson sai ter\xc3\xa4v\xc3\xa4n oikean sis\xc3\xa4\xc3\xa4n, mutta Patterson jatkoi kuin mit\xc3\xa4\xc3\xa4n ei olisi tapahtunutkaan. Viidennen er\xc3\xa4n alussa Patterson l\xc3\xb6i Johanssonin lattiaan ottamaan lukua, mutta t\xc3\xa4m\xc3\xa4 nousi kuitenkin viel\xc3\xa4 jatkamaan. Floyd lis\xc3\xa4si tahtia, ja hetken kuluttua Ingemarista tuli entinen raskaansarjan maailmanmestari, kun h\xc3\xa4n rys\xc3\xa4hti suoraksi kanveesille ja vasen jalkater\xc3\xa4 t\xc3\xa4risi hurjasti. Pattersonista tuli ensimm\xc3\xa4inen raskaansarjan maailmanmestari, joka voitti mestaruuden toiseen kertaan._NEWLINE_Kolmas kohtaaminen oli vuorossa 13. maaliskuuta 1961 Miami Beachin Convention Centeriss\xc3\xa4. Johansson valmistautui otteluun sparraten muun muassa Muhammad Alin kanssa 5th Streetin salilla. Ali (tuolloin viel\xc3\xa4 Cassius Clay), joka oli vasta muutaman kuukauden otellut paidattomana, ymm\xc3\xa4rsi jo tuolloin, kuinka saadaan n\xc3\xa4kyvyytt\xc3\xa4 ja nostettua omaa markkina-arvoa._NEWLINE_MM-ottelusta muodostui trilogian ehk\xc3\xa4 kaikkein hurjin. Johansson aloitti ly\xc3\xb6m\xc3\xa4ll\xc3\xa4 Pattersonin ensimm\xc3\xa4isess\xc3\xa4 er\xc3\xa4ss\xc3\xa4 kahdesti lattiaan. Patterson nousi yl\xc3\xb6s ja l\xc3\xb6i vuorostaan Johanssonin kerran luvunottoon. Seuraavissa eriss\xc3\xa4 meno hieman rauhoittui, mutta kuudennessa er\xc3\xa4ss\xc3\xa4 Pattersonin painostus tuotti tulosta, ja Johansson otti t\xc3\xa4yden luvun, vaikka p\xc3\xa4\xc3\xa4sikin melko pian jaloilleen.\n_START_SECTION_\nJ\xc3\xa4lleen Euroopan-mestariksi\n_START_PARAGRAPH_\nPidetty\xc3\xa4\xc3\xa4n vuoden taukoa Johansson aloitti j\xc3\xa4lleen nyrkkeilyn t\xc3\xa4ht\xc3\xa4imen\xc3\xa4\xc3\xa4n paluu huipulle. Ensimm\xc3\xa4inen koetinkivi oli vanha tuttu, Joe Bygraves, joka kaatui helmikuussa G\xc3\xb6teborgissa seitsem\xc3\xa4nness\xc3\xa4 er\xc3\xa4ss\xc3\xa4. Seuraava vastustaja huhtikuussa oli Hollannin Wim Snoek, joka oli valmis viidenness\xc3\xa4 er\xc3\xa4ss\xc3\xa4._NEWLINE_Kes\xc3\xa4kuun 17. p\xc3\xa4iv\xc3\xa4ksi sovittiin sitten Euroopan-mestaruusottelu G\xc3\xb6teborgiin Dick Richardsin kanssa. Walesilainen Richards, jonka uran nousutoiveet hautautuivat lukuisiin keskinkertaisille amerikkalaisille k\xc3\xa4rsittyihin tappioihin, oli tullut Euroopan-mestariksi Johanssonin luovuttua EM-arvosta, puolustaen titteli\xc3\xa4\xc3\xa4n kolmesti. Ruotsin television katugallup osoitti, ett\xc3\xa4 ruotsalaiset eiv\xc3\xa4t odottaneet en\xc3\xa4\xc3\xa4 Johanssonin uutta tulemista, ja Richards oli pieni ennakkosuosikki. Ottelu sujui tasaisesti kahdeksanteen er\xc3\xa4\xc3\xa4n asti, jolloin Johanssonin oikea pudotti Richardsin lattialle, ja ottelu oli ohi. Johansson oli j\xc3\xa4lleen kerran Euroopan-mestari._NEWLINE_Sonny Listonin tultua syyskuussa 1962 maailmanmestariksi alettiin puhua jo mahdollisuudesta n\xc3\xa4hd\xc3\xa4 Johansson taas kerran MM-keh\xc3\xa4ss\xc3\xa4. Suunnitelmat kuitenkin kariutuivat 21. maaliskuuta 1963 k\xc3\xa4ydyss\xc3\xa4 ottelussa kovaa britti\xc3\xa4 Brian Londonia vastaan. Ingemar Johansson johti hienokseltaan ottelua loppuun asti, mutta viime sekunneilla London sai kovan iskun sis\xc3\xa4\xc3\xa4n ja Johansson otti lukua. Kello pelasti ruotsalaisen uloslaskulta. Seuraavan p\xc3\xa4iv\xc3\xa4n ruotsalaislehdet uutisoivat juttua otsikolla "Her\xc3\xa4\xc3\xa4 Ingo, sin\xc3\xa4 voitit!". Ottelu j\xc3\xa4i Johanssonin viimeiseksi.\n_START_SECTION_\nKuolema\n_START_PARAGRAPH_\nJohansson kuoli 76-vuotiaana sairastettuaan sit\xc3\xa4 ennen Alzenheimerin tautia ja dementiaa. H\xc3\xa4n kuoli ollessaan toipumassa keuhkokuumeesta. Ennen kuolinhetke\xc3\xa4\xc3\xa4n h\xc3\xa4n oli vanhin elossa oleva entinen raskaansarjan maailmanmestari.'